**“Кыргыз Республикасынын мамлекеттик сыйлыктары жана ардак наамдары жөнүндө” Кыргыз Республикасынын Мыйзамына өзгөртүүлөрдү киргизүү тууралуу” Кыргыз Республикасынын Мыйзам долбооруна негиздеме-маалымкат**

1. **Максат жана милдеттер**

Бул Мыйзам долбоорунун максаты жана милдети укук колдонуу практикасын эске алуу менен, “Кыргыз Республикасынын мамлекеттик сыйлыктары жана ардак наамдары жөнүндө” Кыргыз Республикасынын Мыйзамынын айрым беренелерин өркүндөтүү, мамлекеттик сыйлыктарга жана аларды берүүгө тийиштүү жаңы мыйзам чыгаруу ченемдери менен толуктоо, мамлекеттик сыйлыктарды жана ардак наамдарды берүүнү демилгелеген мамлекеттик түзүмдөрдүн санын чектөө, ошондой эле Кыргыз Республикасынын мамлекеттик сыйлыктарынын, ардак наамдарынын жана мамлекеттик премияларынын баркын жана беделин жогорулатуу, сыйлануучу адамдардын жоопкерчилигин жогорулатуу болуп саналат.

1. **Баяндоо бөлүгү**

Кыргыз Республикасынын Конституциясынын 70-беренесинин 10-бөлүгүнүн 1-пунктуна ылайык Кыргыз Республикасынын Президенти Кыргыз Республикасынын мамлекеттик сыйлыктарын, мамлекеттик сый-акыларын жана ардак наамдарын ыйгарат.

Кыргыз Республикасынын Конституциясынын 80-беренесинин 4-бөлүгүнүн 5-пунктуна ылайык Кыргыз Республикасынын Жогорку Кеңеши Кыргыз Республикасынын мамлекеттик сыйлыктарын,  мамлекеттик сый-акыларын жана ардак наамдарын уюштурат.

Кыргыз Республикасынын жаңы Конституциясы кабыл алынганга чейин Кыргыз Республикасынын мамлекеттик сыйлыктары Кыргыз Республикасынын Өкмөтүнүн токтому менен уюштурулган.

“Кыргыз Республикасынын мамлекеттик сыйлыктары жана ардак наамдары жөнүндө” Кыргыз Республикасынын Мыйзамынын 1-беренесинин 1-пунктуна ылайык мыйзам Кыргыз Республикасынын мамлекеттик сыйлыктарынын жана ардак наамдарынын укуктук статусун, сыйлангандардын укуктарын жана милдеттерин аныктайт, Кыргыз Республикасынын мамлекеттик сыйлыктары менен сыйлоо жана ардак наамдарын ыйгаруу менен байланышкан мамилелерди жөнгө салат.

Бул мыйзам долбоорунун жоболорунда мамлекеттик сыйлыктардын укуктук статусун, Кыргыз Республикасынын мамлекеттик сыйлыктарын берүүгө талапкерлерди тандоонун негизги ыкмаларын жана критерийлерин аныктоо сунушталат. Талапкерлерди тандоонун конкреттүү түрлөрү жана жол жоболору Кыргыз Республикасынын Президенти тарабынан бекитилген алар жөнүндө тийиштүү жоболордо аныкталат.

Бул мыйзам долбоорунда Кыргыз Республикасынын илим жана техника жаатындагы мамлекеттик премиясы жана Кыргыз Республикасынын адабият жана искусство жаатындагы Токтогул атындагы мамлекеттик премиясы уюштурулат.

 Мындан тышкары мыйзам долбоорунда Кыргыз Республикасынын мамлекеттик сыйлыктарына жана ардак наамдарына көрсөтүү укугуна ээ болгон мамлекеттик түзүмдөрдүн жана кызмат адамдарынын тизмеси кыскартылган.

 Мыйзам долбоорунда көп балалуу энелерди "Баатыр эне" жана «Эне Данкы» ордени менен алтынчы жана жетинчи бала бир жашка толгондо эмес, беш жашка толгондо сыйлоо сунушталат. Ошондуктан балдардын ден соолугу, билими, дене боюнун жана адеп-ахлактык өнүгүүсү жөнүндө талаптагыдай камкордуктун деңгээлин камсыз кылган энелерди тандоо критерийлерин оңдоп-түзөө зарыл. Ошондой эле тандоодо эгер алар ата-энелик укуктан белгиленген тартипте ажыратылбаса, ата-энеси тирүү болгон учурда неберелерин, асырап алынгандарды эске алууну жоюу сунушталат.

Бул мыйзам долбоорунда "Баатыр эне" орденинен тышкары, “Ак Шумкар" өзгөчө белгисине жана Кыргыз Республикасынын ордендерине дайыма тагынып жүрүү үчүн алардын кичирейтилген көчүрмөлөрү кошо тиркелет деген ченем жоюлат, анткени практикада бул ченем колдонулбайт.

2018-жылы Кыргыз Республикасынын Президентинин алдындагы Мамлекеттик сыйлыктар боюнча комиссиянын катчылыгы тарабынан Москва монеталык сарайы менен «Ак Шумкар» өзгөчө белгисинин, I, II, III даражадагы «Манас» орденинин жана «Данакер» орденинин кичирейтилген көчүрмөлөрүнүн үлгүлөрүн даярдоо жөнүндө макулдашууга жетишилген. Бирок Москва монеталык сарайынын эсептөөлөрү боюнча мамлекеттик сыйлыктардын кичирейтилген көчүрмөлөрүнүн бир үлгүсүн жасоого 600 000 рублдан ашуун каражат кетет. 2017-жылдан азыркы учурга чейинки мезгилде «Ак Шумкар» өзгөчө белгиси менен сыйлангандардын саны 150дөн ашуун адамды түзөт. Мамлекеттик сыйлыктардын кичирейтилген көчүрмөлөрүн жасоого мамлекеттик бюджеттен көп чыгымдар талап кылынгандыктан көчүрмөлөрдү жасоо боюнча иштер токтотулган. Буга байланыштуу жогоруда аталган ченемди алып салуу сунушталат.

Ошондой эле бул мыйзам долбоорунда Кыргыз Республикасынын мамлекеттик сыйлыктарынан жана ардак наамдарынан ажыратуунун колдонуудагы тартибин өзгөртүү сунушталат.

«Кыргыз Республикасынын мамлекеттик сыйлыктары жана ардак наамдары жөнүндө» Кыргыз Республикасынын Мыйзамынын 24-беренесинин 1-бөлүгүнө ылайык сыйланган адамдар мыйзамдуу күчүнө кирген соттук актынын негизинде гана мамлекеттик сыйлыктан же ардак наамдан ажыратылат.

 Ушул мыйзам долбоорунун жоболорунда Кыргыз Республикасынын мамлекеттик сыйлыктары менен сыйланган же ардак наамдарына татыктуу адамдар төмөнкүдөй учурларда алардан ажыратылышы мүмкүн экендиги аныкталат:

 сыйланган адам оор же өзгөчө оор кылмыш үчүн айыпталган учурда – соттун сунушу боюнча;

сыйланган адам анын ар-намысына жана кадыр-баркына доо кетирген жорукту жасаган учурда – Кыргыз Республикасынын Президентине караштуу Мамлекеттик сыйлыктар боюнча комиссиянын сунушу боюнча.

Мамлекеттик сыйлыктардан жана ардак наамдардан ажыратууну Кыргыз Республикасынын Президенти тарабынан мамлекеттик сыйлыктан жана ардак наамдан ажыратуу жөнүндө жарлыкты чыгаруу жолу менен жүргүзүү сунушталат.

**3. Мүмкүн болгон социалдык, экономикалык, укуктук, укук коргоочулук, гендердик, экологиялык, коррупциялык кесепеттерди болжолу**

Кыргыз Республикасынын Мыйзамынын ушул долбоорун кабыл алуу социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

**4. Коомдук талкуулоонун натыйжалары жөнүндө маалымат**

«Кыргыз Республикасынын ченемдик укуктук актылары жөнүндө» Кыргыз Республикасынын Мыйзамынын 22-беренесине ылайык ушул мыйзам долбоору коомдук талкуулоо жол-жоболорун жүргүзүү үчүн Министрлер Кабинетинин расмий сайтында жана Бирдиктүү порталында жайгаштырылган.

**5. Долбоордун мыйзамдарга шайкештигин талдоо**

Сунушталган Мыйзам долбоору колдонуудагы мыйзамдардын ченемдерине, ошондой эле Кыргыз Республикасынын мыйзамдарына ылайык күчүнө кирген эл аралык келишимдерге каршы келбейт.

**6. Каржылоо зарылдыгы жөнүндө маалымат**

Кыргыз Республикасынын ушул Мыйзам долбоорун кабыл алуу республикалык бюджеттен кошумча финансылык чыгымдарга алып келбейт.

**7. Жөнгө салуу таасирин талдоо жөнүндө маалымат**

Сунушталган мыйзам долбоору жөнгө салуу таасирин талдоону талап кылбайт, себеби ал ишкердик ишти жөнгө салуучу ченемдерди камтыбайт.